Lesninger 3. søndag i advent (år C)

## **1. lesning** Sef 3,14–18a

*Herren jubler over deg med fryd som på en høytidsdag*

Bryt ut i jubel, Sions datter, Israel, rop av fryd! Gled deg, Jerusalems datter, og juble av hele ditt hjerte! Herren har fridd deg fra straffedommen og tatt dine fiender bort. Herren, Israels konge, er hos deg, du skal ikke lenger frykte noe ondt.

Den dag skal de si til Jerusalem: Frykt ikke, Sion! La ikke hendene synke! Herren din Gud er hos deg, en helt som har makt til å frelse. Han gleder og fryder seg over deg, gir deg på ny sin kjærlighet. Han jubler over deg med fryd som på en høytidsdag.

## **Responsoriesalme** Jes 12,2–3. 4bcd. 5–6

**Omkved:** Herren er min styrke og lovsang.

Se, han er min frelses Gud, jeg er trygg, jeg frykter ikke.  
Herren er min sang, min styrke og min frelse.  
Med glede skal dere øse  
av frelsens kilde.

Takk Herren, påkall hans navn,  
gjør kjent blant folkene hans gjerning,  
hans store navn.

Lovpris Herren, han har gjort underfulle ting.  
Gjør det kjent for hele jorden.  
Rop av glede og fryd alle som bor på Sion,  
stor er Israels Hellige i deres midte.

## **2. lesning** Fil 4,4–7

*Herren er nær!*

Brødre, gled dere i Herren alltid! Ja, jeg sier det på ny: Gled dere! La alle se deres vennlige sinnelag! Herren er nær! Vær ikke bekymret for noe, men legg frem for Gud alt dere har på hjerte, i inderlig bønn og takk.

Og Guds fred, som overgår all forstand, skal bevare deres hjerter og deres tanker i Kristus Jesus.

## **Halleluja** Jes 61,1 (Luk 4,18)

Halleluja.

Herrens Ånd er over meg,  
han har sendt meg med gledesbud til de fattige. Halleluja.

## **Evangelium** Luk 3,10–18

*Og vi, hva skal vi gjøre?*

På den tid spurte mengden Johannes: «Hva skal vi da gjøre?»

Han svarte dem: «Den som har to kjortler, må dele med den som ingen har, og den som har nok å spise, må gjøre det samme.»

Det kom også tolloppkrevere for å la seg døpe, og også de spurte ham: «Mester, hva skal vi gjøre?»

Han svarte: «Krev ikke inn større avgifter enn det dere har rett til.»

Det kom også soldater og spurte: «Og vi, hva skal vi gjøre?»

Og til dem sa han: «Press ikke penger ut av noen ved vold eller falske anklager, men nøy dere med den lønnen dere får!»

Da nå folket gikk rundt i spenning og alle i sitt stille indre undret seg på om ikke Johannes skulle være Messias, tok han til orde og sa til dem alle: «Jeg døper dere med vann. Men det kommer en som er mektigere enn jeg, og ham er jeg ikke engang verdig til å knytte opp sandalremmen for. Han skal døpe dere i Hellig Ånd og i ild. Han kommer med kasteskovlen i sin hånd for å rense treskeplassen fra ende til annen, og samle hveten inn i kornboden. Men agnene skal han la brenne i en ild som aldri går ut.»

Også mange andre ting la han folket på hjerte, når han forkynte sitt budskap.